《赠大中镇国长老》
宋代·沈辽

昔从东南来，税驾依金地。迎风步峻阁，始眺澧阳市。

苍茫烟雾下，一水萦如袂。夷落杂连峰，精庐遥相峙。

宅土信羁客，杜门忽弥岁。风云一萧散，身世两无累。

怀归怅有感，史迁念留滞。引脰企昔游，野马埋苍翠。

何时篮舆去，复将老师值。请扫岩下石，为述空王偈。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。